Ma vas wat baba in toilet laatArgieffoto: Pixabay Die vrou wat vermoedelik Vrydag in ŉ badkamer van die Key West-winkelsentrum in Krugersdorp geboorte geskenk en haar babadogtertjie in ŉ toilet gelaat het, is in hegtenis geneem. Kapt. Appel Ernst, woordvoerder van die polisie, het gesê die 27-jarige vrou is Woensdag deur die Krugersdorp-polisie se eenheid teen gesinsgeweld, kindermishandeling en seksuele misdrywe (GKS) in hegtenis geneem. “Ondersoekbeamptes het al om die uur gewerk en ŉ deurbraak gemaak. Ondersoek het vasgestel dat die vrou ŉ werker in dieselfde winkelsentrum is waar die baba gevind is en sy is by haar werkplek in hegtenis geneem.” Die vrou sal aangekla word en moet binnekort in die Krugersdorp-landdroshof verskyn. Lt.kol. Kathy Segotta, bevelvoerder van die GKS, het die ondersoekspan vir sy goeie werk geprys. Sy het ook gesê dit gaan goed met die baba. Maroela Media het Vrydag berig ŉ klant het die baba in die toilet aangetref en paramedici ontbied. Paramedici van ER24 was reeds by die winkelsentrum en het pas bystand verleen in ŉ ander voorval, toe hulle omstreeks 11:00 van die baba ingelig is. “Die baba is in die toiletbak gevind en haar naelstring was nog aan haar,” het Russel Meiring, woordvoerder van ER24, toe aan Maroela Media gesê. Paramedici het die baba ondersoek en kon geen sigbare beserings vind nie. Sy is daarna na die Yusuf Dadoo-hospitaal geneem vir verdere behandeling.